AlexejDobrolubov/national_council_slovak_2010 huggingface dataset:
16. schôdza NR SR - 1.deň - B. poludní
Dátum: 2024-07-15
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

45. Ďakujem veľmi pekne za váš príspevok, pani poslankyňa. Ja sa obávam, že teraz tu viesť prísne odbornú debatu sa úplne nedá, lebo je tu časovo nastavený už vopred stres, aby sme rýchlo prijali niečo. Nie je tu vôbec priestor na to, aby sme sa tu dôsledne zaoberali jednotlivými textami, ktoré tu máme predložené. A toto je vlastne hra, ktorá tu teraz prebieha, lebo tá hra prebieha s ministrom životného prostredia, ktorý má zábavnú debatu s iným poslancom. Nie je tu vôbec minister spravodlivosti. Proste to je, toto celé je hra. Tu nie je žiadny úprimný záujem s nami diskutovať a nebodaj ešte odstrániť nedostatky tejto rýchlej právnej úpravy, o ktorej vie sama koalícia, sám minister spravodlivosti, asi preto tu ani nesedí, že jednoducho zle napísaná, že pomaly každé ustanovenie, ktoré je tu obšírnejšie v tejto právnej úprave, je proste zle napísané. Čiže je to proste hanba, že ten istý zákon niekoľkokrát sa mení. Je tu snaha koalície predbehnúť účinnosť najprv samotného zákona, potom predbehnúť účinnosť rozhodnutia Ústavného súdu. Proste to je taká hanba. Tu nie je žiadny záujem o odbornú debatu. Tak ja len, aby sme vedeli, že my sa tu vzájomne, samozrejme, odborne diskutovať, o to tu záujem máme. Koalícia o to záujem nemá a vlastne nám to dáva najavo. A osobitne tým, že tu minister spravodlivosti nie je, to vôbec nie je proste nejaká ľahkosť bytia, že by sme toto mali prijať, pretože pri takomto zásadnom zákone pri rýchlom skrátenom legislatívnom konaní, kedy vidím, že minister spravodlivosti môže byť na tlačovej konferencii, ale nie je tu s nami, tak to je proste absolútna ignorácia opozície.
16. schôdza NR SR - 1.deň - B. poludní
Dátum: 2024-07-15
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

18. Veľmi pekne ďakujem za faktické poznámky. Kolega Marián Viskupič, je podľa mňa naozaj obrovským sklamaním, že vláde tu nejde vôbec o naše peniaze, vôbec jej nejde o naše peniaze, vôbec jej nejde o národný záujem. Skrýva nenávisť za národný záujem, bohužiaľ, šíri nenávisť. Toto sa deje, polarizuje spoločnosť, obviňuje z toho iných a to sa deje aj z týchto faktických posledných poznámok, že či už od pani Plevíkovej, alebo Glücka, namiesto toho, aby sme sa rozprávali, prečo doteraz čelíme tejto novele, prečo štyrikrát zásadne meníme Trestný zákon, ten istý zákon za sebou urýchlene, a ja viem, že či dnes, alebo zajtra, určite tu bude ďalšia zmena, prečo takto nekvalitne zasahujeme do zásadných pravidiel trestania v našej krajine. Je to, je to kľúčový zákon. Ak na nejakom zákone má záležať ministrovi spravodlivosti, tak je určite Trestný zákon. A takto laxne k tomu pristupujete! Nemáte absolútne právo hovoriť o tom, že by vám záležalo na bezpečnosti v tejto krajne, národnej bezpečnosti, pretože to, čo robíte tu vytvárate chaos a neúctu voči pravidlám, ktoré majú platiť a majú byť zrozumiteľné. A osobitne je to neúcta voči orgánom činným v trestnom konaní, voči vyšetrovateľom, prokurátorom, sudcom, že od nich chcete, aby zo dňa na deň platili pravidlá a tie dôsledne uplatňovali. To sa jednoducho nedá. A bude to vyhovovať len páchateľom trestnej činnosti. A robíte to len preto, aby ste vyhoveli trestne stíhaným osobám, ktoré sú v blízkosti vašej koalície, len preto to robíte a nezakryjete nijako tento váš cieľ, nijako.
23. schôdza NR SR - 5.deň - B. popoludní
Dátum: 2024-12-02
Poslanec: Krátky, Rastislav (SLOVENSKO)
Druh vystúpenia: Vystúpenie v rozprave

175. Vážený pán predsedajúci, vážené pani poslankyne, páni poslanci, dovoľte mi, aby som podľa § 73 ods. 1 rokovacieho poriadku vystúpil v prvom čítaní ako spravodajca k uvedenému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokoval ústavnoprávny výbor a výbor pre ľudské práva a národnostné menšiny. Za gestorský výbor navrhol ústavnoprávny výbor s tým, aby výbor prerokoval návrh zákona v druhom čítaní do 31. januára 2025. Teda to bol termín pre výbor pre ľudské práva a národnostné menšiny a gestorský výbor mal termín na prerokovanie návrhu zákona do 3. februára 2025. Zo znenia návrhu zákona je zrejmý návrh a teda účel navrhovanej úpravy. Ako určený spravodajca odporúčam, aby sa Národná rada vo všeobecnej rozprave uzniesla na tom, že návrh zákona prerokuje v druhom čítaní. Odporúčam zároveň návrh zákona prideliť výborom, vrátane určenia gestorského výboru a lehoty na prerokovanie návrhu zákona vo výboroch v zmysle uvedeného rozhodnutia predsedu Národnej rady. Pán predsedajúci, prosím, otvorte všeobecnú rozpravu.
23. schôdza NR SR - 4.deň - A. dopoludnia
Dátum: 2024-11-29
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

173. Ďakujem za slovo. Tiež chcem oceniť, že sa zapojil člen z koaličného zoskupenia a tiež sa chcem pridať ku kolegom, som nemal čas v tej predchádzajúcej faktickej, tak jednu vetu, pán predsedajúci, ešte spätne tiež to považujem za seriózny prístup od pána ministra, že vystúpil. Ja zažívam, keďže sedím na dvoch výboroch a sledujem si ešte aj tento, tých ministrov viacero, takže to som rád, že takáto diskusia prišla o rozpočte je aj za účasti ministra, ktorý na seba nechá reagovať. Samozrejme, že som nemal priestor povedať všetko, tak ja určite ešte vystúpim a budem sa snažiť reagovať k pánovi Muňkovi, Trošku viac by som chcel, ako sme sa rozprávali predtým v tej diskusii, aby ste hovorili o tom ekonomickom raste, ako ste chceli o ňom hovoriť. Nuž ja stále teda aj po vašej rozprave vnímam to tak, že táto konsolidácia ho len pridusí. Takže to je jednoznačné, len toto sa dá konštatovať a tie nové dane zvlášť, tá transakčná daň bude pôsobiť veľmi, veľmi nešťastne a odrádzať nových investorov, aby sem prichádzali.
23. schôdza NR SR - 4.deň - A. dopoludnia
Dátum: 2024-11-29
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

155. Keďže mám len dve minúty, musím veľmi rýchlo letieť tým všetkým, čo potrebujem odovzdať v tejto faktickej poznámke. Pán minister, trafil som zjavne klinček po hlavičke, asi 30-krát ste spomenuli moje meno, takže poďme na to. My nedávame ruky preč od roku 2023, vôbec nie, ako ste to povedali, práve naopak, hovoríme, kľudne nám ho prirátajte, aj tak sme hospodárili lepšie ako priemer Európskej únie. Keď budete vy hospodáriť lepšie ako priemer Európskej únie, prídite a možno budete mať nárok na tú výplatu, čo ste si zvýšili. Takže to je prvá poznámka. Druhá poznámka, my že hovoríme, že netreba konsolidovať? Vôbec nie. Konsolidujme. My len hovoríme, neprenášajte to na plecia ľudí. Nezdražujte! Nezavádzajte drahotu takým spôsobom, ako to robíte. Ženiete infláciu o percentuálny bod hore týmito vašimi politikami. Zase len zdražovanie a len zdaňovanie, to sú vaše recepty na konsolidáciu. Teraz tak úplne úprimne, že nepoviem, že mäso zlacnelo alebo že PHM-ky išli dole? A čo je na tom vaša zásluha? Však to, že bolo, boli vysoké ceny kvôli trhu a že išli dole preto, lebo sa trhy ukľudnili po krízach? Ja vám poviem, čo ste vy urobili pre nižšie ceny potravín aj pre PHM-ku. Zaviedli ste takzvaný porovnávač cien. Vy to robíte, čo som vám hovoril v rozprave, vyháňate ľudí z tejto krajiny, aby vyvážali dépeháčku preč a išli si nakupovať tam, kde je lacnejšie. To je jediný váš recept, ktorý ste ponúkli. Pýtal som sa na pôdohospodárskom výbore, či tie znížené odvody zo zdravotných mali nejaký dopad na ceny potravín. Nič, a to hovorí analytička ministerstva pôdohospodárstva. Hovoríte mi a chcete ma poúčať, že nerozumiem, čo je to čistý dlh a čo je to hrubý dlh. Len jedna rýchla poznámka. Vy žijete z toho, že sme vám nechali tých desať miliárd v kase, vedia to všetci analytici, ktorí vám pomáhajú zostavovať tento rozpočet, lebo keby ste to tam nemali a tak ako my sme prišli ku Všeobecnej pokladničnej správe a našli sme tam peniaze len na fungovanie do dvoch týždňov, tak by ste nevedeli, čo máte robiť, ale my sme vám tam nechali peniaze a nechali sme štát fungovať. Pán minister, to, že znižujete deficit, je vaša robota. To neni niečo, za čo by sme vám tu teraz mali tlieskať. Takže... (Prerušenie vystúpenia časomerom.)
23. schôdza NR SR - 4.deň - A. dopoludnia
Dátum: 2024-11-29
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

145. Na margo toho, že akým spôsobom bol prerokovaný rozpočet na pôdohospodárskom výbore, však my sme sa snažili štátneho tajomníka, ktorý namiesto ministra prišiel predložiť rozpočet pre tento rezort, pýtať. Nepýtali sme sa len jednu-dve, ale naozaj sme mali celú radu otázok, ale keďže to nikam neviedlo, nedostávali sme odpovede, len tak všeobecné, všeobjímajúce, filozofické až niekedy náboženské odpovede, tak sme od toho upustili. No a ja by som ešte ale doplnil jednu otázku, ktorú sme sa tam nepýtali už z týchto dôvodov, ale ktorá visí aj nad rozpočtom, že ako to dopadne pri uznaní akreditácie pre PPA-čku. Lebo tam keby nastal problém, tak na to nebude stačiť aj celá rezerva, ktorá je už dávno rozdelená a minutá z môjho pohľadu, tam by sme išli do deficitu jednu miliardu, keby Komisia neuznala PPA-čku. Minister je ticho, nekomunikuje, nehovorí nič, čaká, možno tiež tŕpne, že ako mu toto dopadne, takže uvidíme, ale toto je jedna veľká bomba, ktorá by padla do rozpočtu a išlo by aj o jeho hlavu potom, lebo toto politicky sa nedá prežiť pri takto veľkom deficite a pri takom dlhu, ktorý by urobila PPA-čka, toto zlyhanie. Takže aj to si treba počkať, že ako toto dopadne, lebo aj tuto to nevyzerá stopercentne.
23. schôdza NR SR - 4.deň - A. dopoludnia
Dátum: 2024-11-29
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

94. Diskusiu o tom, či podporovať viac šport, alebo nie, samozrejme, ale ja som tiež kritizoval vznik nového ministerstva a to preto, lebo keď sa ide do konsolidácie, tak možnože by bolo a som o tom teda presvedčený, takže nie, že možnože by bolo, ale som presvedčený o tom, že by bolo lepšie, keby sa tá réžia, ktorá sa na ministerstve utopí, vtedy dala na šport bez toho celého, čo k tomu bolo treba, prenájom novej budovy a zamestnanie desiatky nových ľudí, tak by to spravilo pre šport viac. Myslím si, že ministerstvo športu treba robiť vtedy, keď ako Francúzi, keď tam máte olympiádu a keď naozaj máte veľké plány, ktoré sú už dávno nakreslené a idete ich dosahovať jednotlivo krok za krokom s cieľmi, ktoré už viete, ktoré to ministerstvo bude prinášať. A nielen tak zrazu sa tu zrodilo z koaličnej dohody nové ministerstvo, takže šport treba podporovať, mám o tom úplne inú predstavu. Pán Muňko, poďte do tej rozpravy, ja sa vôbec diskusii nebránim a viete, však to je také komické trošku, keď hovoríte o raste HDP, že ten treba podporovať, keď vy vlastne robíte politiku rozpočtovú, ktorá ten rast bude brzdiť. Však vy vlastne jedno hovoríte, druhé robíte, takže poďte, poďme si to teda vysvetliť v tej ústnej rozprave. A ešte teda poviem toľko, že viete, keď mi hovoríte, že ja tomu nerozumiem, ja už neviem, čo som mal urobiť, už nedá sa zobrať lepší, presnejší ukazovateľ, ukazovateľ, ktorý je uznaný naprieč rôznymi názormi na to, akým spôsobom treba hospodáriť v tomto štáte, ako som to urobil ja. Už sa nedalo zobrať nič presnejšie, lepšie, výpovednejšie. Ak toto neviete uznať, tak by ste mali zvážiť, či chcete byť ďalej členom výboru pre financie a rozpočet. Lebo ak toto neuznáte, tak tam nemáte čo robiť.
23. schôdza NR SR - 4.deň - A. dopoludnia
Dátum: 2024-11-29
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

74. Veronika, ďakujem za tvoje vystúpenie, pretože si vymenovala, čo všetko táto vláda ľuďom berie, a to ešte bol pôvodný sľub pred voľbami, že sa nedotknú sociálnych istôt. Ten zoznam, ktorý si čítala, si nedočítala celý do konca a trvalo ti 20 minút, kým si menovala, čo všetko táto vláda berie a robí zle, aké dôsledky bude mať aj tento rozpočet. To, čo si možno ani nespomenula, čoho si sa nedotkla, je, že máme tu eurofondy, máme tu plán obnovy a tam sme veľmi slabí v čerpaní a ty si sa postarala o to, aby sa vyčerpali eurofondy, takže toľko k výsledkom tvojho hospodárenia na rezorte. Takže ty vieš dobre, o čom hovoríš, keď hovoríš o hospodárení a nie je treba ti vyčítať nič z toho, čo tu odznelo, pretože to sú všetko len také vymyslené pseudoargumenty, lebo keby z toho niečo bola pravda, tak už dávno by niekto podal nejaké trestné oznámenie, ktoré by sa dotiahlo do konca, že to sú len také politické reči, ktoré sa vedú. Ale v skutočnosti je dôležité pozerať na čísla, na to, čo sa doručí ľuďom. To, čo sa doručí ľuďom, je to ten chlieb, ktorý sa je. A ten chlieb, ktorý sa je, ministerstvo pre ľudí nepripravilo, skôr im ho odtŕha od úst a o tom je aj tento rozpočet. Najviac je dojímavé, keď tu niekto hovorí o adresnosti, pokiaľ ide o dotácie cien energií, pretože je rozdiel dostať krízu v tejto oblasti a rýchlo pomôcť ľuďom. Pretože ten, kto pomáha rýchlo, kto dáva rýchlo, dvakrát dáva. A to je dôležité, aby sa tí ľudia nedostali do problémov vtedy, keď ten problém nastáva. A nie prísť po roku, po roku v podstate, dá sa povedať, že ničnerobenia, lebo ja som si nevšimol, že by ste mali nejaký odpočet svojich výsledkov po roku svojej vlády, a urobiť neadresnú pomoc. Tak toto je fatálne zlyhanie aj tohto rozpočtu.
23. schôdza NR SR - 3.deň - B. popoludní
Dátum: 2024-11-28
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

56. Ďakujem ti, kolega Jakab, lebo si povedal veľa vecí a dosť presne. Mne sa veľmi páčilo, ako si hovoril o tých potravinách. Zacitujem, téma číslo jedna podľa Roberta Fica mala byť na tento rok cena potravín a hovorí, Robert Fico hovorí: "Dávame si za cieľ výrazne tlačiť na infláciu, znižovať ju, aby ľudia mali pocit, že za tie peniaze, ktoré dostávajú, či už ako plat, alebo dôchodok, si kúpia trochu viac potravín v obchodoch. Toto bude pre nás téma číslo jedna." Realita 5,4 % prognózuje IFP, čiže ten inštitút, ktorý napočítal infláciu na budúci rok, ktorý je pod pánom ministrom financií. To je najvyššia inflácia, ktorá bude v Európskej únii, to je realita na tému číslo jedna pre Roberta Fica, úplne zlyhanie v jeho priorite, aby tlačil na infláciu, aby si ľudia mohli kúpiť trošku viac potravín. Teraz počúvajte tú pikošku, kolegovia, keď si otvoríte rozpočet ministerstva pôdohospodárstva a kapitolu rezortu životného prostredia. To sú tí ministri, ktorí 14. 10. svojím prstom ťukli na vláde alebo sa prihlásili a povedali, že hlasujú za tento rozpočet a posúvajú ho do Národnej rady. Tak minister pôdohospodárstva, ktorý sa mal postarať o tie lepšie ceny potravín, píše, že ten rozpočet, ktorý dostali a ktorý si vyrokoval, ten, ktorý navrhuje za ministerstvo pôdohospodárstva, tak upozornil ministerstvo financií, že nebudú mať na to, aby si plnili základné priority a sú v ňom obrovské riziká. A to isté píše minister životného prostredia, že v rámci navrhovaného rozpočtu sú identifikované riziká, nezabezpečujú viaceré povinné veci, ktoré má ministerstvo plniť zo zákona alebo čo ich viaže Európska únia. Čiže ja sa veľmi čudujem, že SNS ide zahlasovať za takýto rozpočet, kde jeho ministri hovoria, že si nebudú môcť základné povinnosti splniť.
23. schôdza NR SR - 2.deň - A. dopoludnia
Dátum: 2024-11-27
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

16. Ďakujem za slovo. Chcem vypichnúť viaceré momenty, ktoré naozaj demaskujú, aký je tento zákon zlý. To, že z bánk budú daňové úrady, že budú vyberať tú daň. Veľmi trefné pomenovanie. Že keby štát zastal a už neprijímal nových ľudí alebo aspoň nezvyšoval náklady na mzdy, skúsil to nejakým spôsobom zastabilizovať. Tam je ale dilema, lebo potom si povedzme, že či teda tým lekárom chceme pridať a teda tým zdravotným pracovníkom, čo spravíme s pedagogickými zamestnancami? Čiže tam to treba opatrne vyriešiť tak, aby tým ľuďom, čo bolo sľúbené, dostali, ale zároveň sme nenafukovali štátny aparát. Takže to bol dobrý moment, len tu by som to povedal inak. Efektívna daňová sadzba. Čiže to áno, to sme kritizovali aj my. Na tú treba dávať sakramentský pozor. A chcem špeciálne povedať jednu vec a ja som to aj predložil na rokovanie tejto schôdze. Presne tak, vecou morálky je to, že akým spôsobom sa staviame k tomu, že keď niekto špekuluje s daňami a neplatí ich a ten, kto ich poctivo platí, tak je vlastne v tomto momente znevýhodnený. A keď si tak pozriete tú novelu Trestného zákona, ktorá bola, však to bolo aj medializované, na 20-tisíc euro sa stanovila hranica toho trestného činu pri tom, keď niekto neplatí dépeháčku, a odôvodnenie bolo, že to preto, lebo inflácia. Tak ja som napočítal, že kde je tá stará suma, ktorá bola okolo 8-tisíc korún, 266, tak nejak to vychádzalo, plus tú infláciu celú, keď som do toho dopočítal, zaokrúhlil som to na celé tisícky hore, tak mi to vyšlo 5-tisíc euro. Čo o 15-tisíc sa to premrštilo. Takže vráťme to pekne naspäť. Budete mať na to šancu na tejto schôdzi a dajme to tak, ako ste deklarovali. O infláciu vyššie. Čiže tú hranicu, odkedy bude neplatenie dépeháčky trestný čin nad 5-tisíc, a pomôže to aj rozpočtu.
23. schôdza NR SR - 2.deň - A. dopoludnia
Dátum: 2024-11-27
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

8. Ďakujem. Chcem len potvrdiť, že to je aj náš názor, alebo aj môj názor, že tú daň z finančných transakcií treba zrušiť. A na margo toho, čo tak odznelo počas rozpravy, ktorú si mal, že však za to môže tá predchádzajúca vláda, ako to je už až také smutno-smiešne, však, myslím, že HLAS si zaplatil bilbordy, na ktorých hovorí o tom, že teda za to môže predchádzajúca vláda, že teraz sa musí konsolidovať, a potom tam píšu, že to je fikcia vlastne, čiže vy sami vlastne neveríte tomu, čo hovoríte. Vy len viete, že vedome klamete ľudí, a to teda treba povedať. Keď teda vedome hovoríte to, čo nie je pravda, ešte si na bilbordy napíšete, že to je fikcia, tak vy, aby ste oklamali ľudí normálne, surovo ste si pripravili klamlivú, zavádzajúcu kampaň a dokolečka opakujete klamstvá. Takže to treba povedať, nech to aj presne takto odznie, ako to aj v skutočnosti je. Netreba sa vyhovárať na predchádzajúcu vládu, treba sa do toho poriadne zahryznúť a vy ste sa do toho zahryzli takým spôsobom, že vytrhnete len ľuďom z peňaženiek peniaze namiesto toho, aby ste konsolidovali na tej svojej strane. A nemôže za to predchádzajúca vláda, môže za to to, že ste sa tak vy rozhodli na úkor nie seba, ale ľudí. A tá konsolidácia, mimochodom však ona mohla vyzerať úplne, úplne ináč, vôbec ste nemuseli 4,2 mld. vyťahovať z vreciek ľudí a mohli ste hospodáriť oveľa rozumnejšie, len to by chcelo proste ten sociálny prístup, o ktorom tak veľa hovoríte, ale skutek utek.
22. schôdza NR SR - 10.deň - B. popoludni
Dátum: 2024-11-06
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

145. Áno, presne tak, toto je politika pomsty, Robert Fico nám sľúbil, že si nechá 10 % na pomstu, to vidno, ako to hovorí na tej slávnej chate, no a Tibor Gašpar dnes zosobňuje tých 10 % pomsty Roberta Fica, ktoré si nechal, teraz adresoval ich konkrétne bývalému prezidentovi. Ja som si to spočítal, pretože sme museli toto divadielko a toto uznesenie pomsty predradiť pred 49 iných neprerokovaných zákonov, tak ste sa s tým ponáhľali, aby ste to buchli na stôl. Dvadsaťpäť z tých 49 je ešte preložených zo septembra. Takže je to pre vás veľmi dôležité a to ukazuje vaše priority, priority tejto vlády. Máte na stole tridsať, teda pardon, máte na stole 3 200 výpovedí lekárov a plus ešte možno viac, máte 2 400 výpovedí príslušníkov Policajného zboru, hasiči vám odchádzajú, príslušníci väzenskej a justičnej stráže, máte kultúru v kríze, máte v podstate ministra pomsty na mieste, kde mu kolabuje rezort, má papier na to, že porušil zákon, nevie zvládnuť krízu vo svojom rezorte, ľudia mu odchádzajú, tak čo? Vykopnete ho vyššie, chce sa stať predsedom parlamentu. Výborne! Ale toto všetko, aby ste zakryli, aby ste zakryli, že 4,2 mld. idete vytiahnuť z vrecák ľudí tými konsolidačnými balíčkami všetkými dokopy, ktoré ste tu naschvaľovali za tento rok, že neviete robiť poriadne zahraničnú politiku, tak to všetko treba prehlušiť. Hovoríte, potom také nezmysly obhajujete, tie svoje zvýšenia platov, ministri tu dávajú odpovede, že to je vraj na služobné cesty, lebo si potrebujete platiť hotely. Z dvanástich výjazdov rokovania vlády by 500 euro, keby ste si najdrahší hotel rezervovali, vás to stálo 30-tisíc plus k platom. Toto potrebujete zakryť. Preto toto uznesenie pomsty, tých 10 %, čo ste sľúbili.
22. schôdza NR SR - 7.deň - B. popoludni
Dátum: 2024-10-30
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

42. Ďakujem za slovo. Ja sa chcem tiež pridať k tebe, Braňo, aj k tvojmu oceneniu voči práci pána komisára. Ja som ho stretol na rôznych fórach, so zaujatosťou som ho počúval. Chcem oceniť jeho rovnaký prístup ku všetkým deťom, odbornú starostlivosť, ktorú prejavuje, to vidno aj v správe, v jej rozsiahlosti. Ja sa chcem pridať a prihlásiť aj k tej myšlienke toho rešpektujúceho rodičovstva. Ja viem, že pán komisár má v tomto zdravý pohľad. Nikde som ja osobne nezaznamenal absolútne žiaden nejaký taký pohľad, ktorý by z tohto vybočoval v zmysle, že, proste treba takto povedať, že sú dve strany veci. Jedna je mať normálny pohľad a zdravý na výchovu detí a potom je druhý, keď môžte ideologicky prichádzať a snažiť sa okolo toho filozofovať a tuto treba, v tej rozprave je vidno podľa mňa si rozdeliť, že kto aký pohľad háji. Tiež treba povedať, že pokiaľ ide o odbornosť, tak bezpochyby pán komisár je odborníkom na svojom mieste, čo, ako som už povedal, vidno aj zo správy, aj z rôznych podujatí alebo z rôznych iniciatív, ktoré robia z toho, akým spôsobom pristupuje aj jeho úrad ku problematike, ktorú má na starosti. Takže to chcem oceniť a chcem povedať ešte potom takú vec, ktorá tu zaznela, že tu niekto rieši nejaké, nejaké nálepky a je to nejaká vulgarizácia alebo nejaké prejavy násilné. Áno, toto treba odsúdiť, toto treba odsúdiť a treba sa tomu vyhnúť a tiež som za to, aby takýmto spôsobom sme sa tu nerozprávali.
22. schôdza NR SR - 6.deň - B. popoludni
Dátum: 2024-10-29
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

114. Kolega Šmilňák, zapnite sa s faktickou poznámkou ako reakciou, ďakujem, lebo chcem sa spýtať. Celkom zaujímavá myšlienka, zrušiť všetky tie vzdelávačky, čo ste pomenovali. Ja by som možnože mal takú inú myšlienku, ani nieže im to zrušiť, ale však dajme im sabatický čas, tým učiteľom, však dlho sa o tom hovorí, je to téma. Ja by som chcel naozaj počuť, že prečo nie, však nemusíme im dávať sabatický rok, dajme im nejaký kratší čas a dajme im to vzdelávanie tam. Mňa by to celkom zaujímalo, ja by som chcel, aby učitelia, ktorí vzdelávajú aj moje deti, boli naozaj učitelia na vysokej úrovni a to vzdelanie by som im kľudne aj tie kurzy, aj tá práca na sebe, to by som im doprial, ale vyhradil by som im na to čas. Lebo spomínali ste, že teda to robia po víkendoch alebo potom je problém so suplovaním, keď sa to deje vo vyučovacích dňoch, tak to by ma zaujímalo, že či existuje a či sa vy pozeráte na to tak, že by sme vedeli urobiť a zaviesť do školstva nejaký sabatický rok alebo čas. Druhá vec, že nie je čas na vedu. Viete, no to je ten problém, že my tu každé jedno euro, ktoré by sme vedeli investovať do vedy a výskumu a do inovácií, by sa nám vrátilo možnože aj sedemkrát naspäť, lenže to nerobíme. Vieme sa prihlásiť k záväzku dávať na obranu 2 % HDP, však to isté spravme aj s vedou a inováciami. Ja by som to navrhoval, za taký rozpočet by som s radosťou zahlasoval. Taký pozmeňujúci návrh by som veľmi rád videl k rozpočtu. Proste budeme dávať tie peniaze, lebo tam ich zoberieme. Skadiaľ dáme tým učiteľom, keď nie je? Lebo vidíme, že ropu sme nenarazili, zlatú žilu sme neobjavili, takže buď budeme si požičiavať, alebo vyjdeme s tým, čo máme. Treba to preusporiadať inak, mal by som návrhy, že kde to urobiť, ale chcel by som počuť tento váš pohľad a odpovede. Ďakujem.